
ROTÁTORKÖPENY TRAINING HATÉKONYSÁGÁNAK VIZSGÁLATA KOSÁRLABDÁZÓK KÖRÉBEN A VÁLLÍZÜLETI STABILITÁS, MOBILITÁS ÉS DOBÁSPONTOSSÁG VONATKOZÁSÁBAN

Bevezetés:
A rotátorköpeny izmai számos vállízületi mozgásban vesznek részt, valamint fontos stabilizátorai is a régiónak. A kutatásunk célja volt, hogy megvizsgáljuk egy általunk kidolgozott rotátorköpeny training hatékonyságát az izmok erejére, a váll stabilitására és mozgástartományára, a hatékonyságát a résztvevő kosárlabda játékosok dobásának pontosságára, eredményességének növelésére, valamint a passzok pontosságára vonatkozóan.
Módszerek:
Kutatásunk longitudinalis, prospektív, kvantitatív, nem véletlenszerű, kényelmi mintavétellel végzett vizsgálat volt. 32 fiatal, utánpótlás korú, leány kosárlabda játékos (vizsgálati és kontroll csoport) vett részt a kutatásunkban (n=32), akik ugyanazon bajnokságban vettek részt és a bajnokságban is hasonló eredményeket értek el. A résztvevők átlagéletkora 12,69 ± 0,74 év volt. A 8 hetes mozgásprogramunk elkezdése előtt és befejezése után is felmérést végeztünk, ahol vállízületi mozgástartományt, a váll stabilitását, váll körüli izmok erejét, dobás és passz pontosságot mértünk. Leíró statisztikai elemzés mellett, két mintás t-próbát és független mintás t-próbát alkalmaztunk SPSS szoftver segítségével. Szignifikánsnak tekintettük, amennyiben p<0,05. Statisztikai számításainkat az IBM SPSS 24 szoftverével végeztük.
Eredmények:
A vizsgálati csoport esetében mind a váll körüli izmok erejének fokozása (p<0,001), a vállízületi stabilitás (p<0,001) és mozgástartomány növelése (p<0,05), mind a dobás (p≤0,001) és passzpontosság (p<0,001) eredményességének növelése esetén szignifikáns javulást értünk el az első és második mérés között. Továbbá a vizsgálati csoport játékosainak eredményei minden vizsgálati szempont tekintetében szignifikánsan (p<0,05) nagyobb javulást mutattak, mint a kontroll csoport esetében.
Megbeszélés: 
Az eredményeink alapján kimutatható, hogy a rotátorköpeny training elvégzése hatékony lehet a váll körüli izmok erejének növelése, a vállízületi stabilitás és mozgástartomány fokozása, valamint a dobás és passzpontosság javulása érdekében a kosárlabdázók körében.



